ไทยพาณิชย์ขายกองทุน1.2หมื่นล.
&nbsp;
17 ส.ค. 2554

โพสต์ทูเดย์ — บลจ.ไทยพาณิชย์ ส่งกองทุนใหม่ดูดเงินลูกค้า 1.2 หมื่นล้าน “ทหารไทย” ขาย 2 กองทุนกิมจิ
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทอยู่ระหว่างเปิดขายกองทุนตราสารหนี้ระยะสั้นพร้อมกัน 4 รุ่น มูลค่ารวม 1.2หมื่นล้านบาท เปิดจองขั้นต่ำ 1 หมื่นบาทขึ้นไป ตั้งแต่วันนี้ถึงวันที่ 23 และ 24 ส.ค.นี้
กองทุนเปิดไทยพาณิชย์ ฟอร์เรน โนท 11M5 และ 11M6 ลงทุนในพันธบัตรรัฐบาลประเทศเกาหลีใต้ อายุประมาณ 11 เดือน มูลค่าโครงการละ 2,000 ล้านบาทคาดว่าให้ผลตอบแทนประมาณ2% ต่อปี ป้องกันความเสี่ยงอัตราแลกเปลี่ยนเต็ม 
นอกจากนี้ เปิดจำหน่ายกองทุนเปิดไทยพาณิชย์พันธบัตรรัฐบาล 6M73 และ 6M74 อายุโครงการประมาณ 6 เดือน มูลค่าโครงการละประมาณ 4,000 ล้านบาท ลงทุนตั๋วเงินคลังที่รัฐบาลค้ำประกันเงินต้นและดอกเบี้ยในสัดส่วน 95% ส่วนที่เหลือลงทุนในเงินฝากประจำของธนาคารไทยพาณิชย์ คาดว่าให้ผลตอบแทนหลังหักค่าใช้จ่ายประมาณ 1.60% ต่อปี 
“กองทุนที่เปิดขายน่าสนใจที่ลงทุนระยะสั้นไม่เกิน 1 ปี จึงเหมาะกับนักลงทุนที่ต้องการความมั่นคงสูงและยังได้ผลตอบแทนสูงกว่าดอกเบี้ยเงินฝาก”นางโชติกา กล่าว
นายสมจินต์ ศรไพศาล กรรมการ ผู้จัดการ บลจ.ทหารไทย กล่าวว่า บริษัทเปิดขายกองทุนเปิดทหารไทย พรีเมียร์ รุ่นที่ 5 อายุ 6 เดือน ลงทุนพันธบัตรเกาหลีใต้ 76% ที่เหลือ 24% ฝากเงินกับธนาคารบาร์เคลย์ กองทุนมีอายุโครงการ 6 เดือน ขนาด 1,400 ล้านบาท ผลตอบแทนหลังหักค่าใช้จ่าย 1.70% ส่วนกองทุนเปิดพันธบัตรเกาหลีใต้รุ่นที่ 103 อายุ 1 ปี 11 เดือน ผลตอบแทนหลังหักค่าใช้จ่าย 2.65%
สำหรับกองทุนเปิดทหารไทยพันธบัตรเกาหลีใต้รุ่นที่ 103 มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings ส่วนกองทุนเปิดทหารไทย พรีเมียร์ รุ่นที่ 5 จะมีการกระจายการลงทุนมากขึ้นขณะที่ยังคงทำการลงทุนสัดส่วนหลักในพันธบัตรของรัฐบาลหรือหน่วยงานภาครัฐประเทศเกาหลีใต้ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings ด้วยสัดส่วนการลงทุนประมาณ 76% โดยส่วนที่เหลือคือประมาณ 24% จะลงทุนในรูปเงินฝากกับธนาคารบาร์เคลย์ ซึ่งเป็นสถาบันการเงินชั้นนำของประเทศสหราชอาณาจักรซึ่งมีอันดับความน่าเชื่อถือในระดับ AA/F1+ จากสถาบัน FitchRatings
นอกจากนั้น บริษัทได้ปรับเพิ่มอัตราผลตอบแทนของกองทุนเปิดที่ได้เปิดขายไปก่อนหน้า ได้แก่ กองทุนเปิดทหารไทยพันธบัตร 3 เดือน รุ่นที่ 1 จากเดิมให้ผลตอบแทนแก่ผู้ลงทุนรอบ 3 เดือนระหว่างวันที่ 27 ก.ค.26 ต.ค.2553 เท่ากับ 1.20% ปรับเพิ่มเป็นประมาณ 1.29% กองทุนเปิดทหารไทยพันธบัตร 6 เดือน รุ่นที่ 1 จากเดิมให้ผลตอบแทนผู้ลงทุนรอบ 6 เดือนระหว่างวันที่ 27 ก.ค.255325 ม.ค.2554 เท่ากับ 1.30% ปรับเพิ่มเป็นประมาณ 1.48% และกองทุนเปิดทหารไทยพันธบัตร 1 ปี รุ่นที่7 จากเดิมให้ผลตอบแทนผู้ลงทุนรอบ 1 เดือนระหว่างวันที่ 27 ก.ค.2553 26 ก.ค.2554 เท่ากับ 1.50% ปรับเพิ่มเป็น 1.54% ด้านนายมนรัฐ ผดุงสิทธิ์ กรรมการผู้จัดการ บลจ.วรรณ กล่าวว่า บลจ.วรรณ ในฐานะบริษัทจัดการของกองทุนรวมอสังหาริมทรัพย์บางกอก (BKKCP) กองทุนรวมอสังหาริมทรัพย์มิลเลียนแนร์ (MIPF) และกองทุนรวมอสังหาริมทรัพย์พร็อพเพอร์ตี้ เพอร์เฟค (PFFUND) มีมติเมื่อวันที่ 16 ส.ค.2553 ให้จ่ายเงินปันผลกองทุนทั้ง 3 กองทุนในวันที่ 16 ก.ย.นี้ โดยปิดสมุดทะเบียนพักการโอนหน่วยลงทุนเพื่อสิทธิรับเงินปันผลวันที่ 31 ส.ค.2553 
 
ทั้ง 2 กองทุนเปิดขายวันที่ 1824 ส.ค.นี้ ขนาดกองทุนละ 1,400 ล้านบาท